Huhtikuun sää jatkuu Suomessa kylmänä ja selkeänä. Tilanne on vaikea esimerkiksi rastaille ja hyönteissyöjille, kun maa peittyy vielä monin paikoin lumeen.

Suuressa osassa Eurooppaa puhkuvat viileät tuulet ja sää on epävakaista. Huhtikuun sää jatkuu siksi varsinkin Suomessa kylmänä ja selkeänä. Lapissa tulee paikallisia lumikuuroja ja lounaistuuli on kohtalaista. Kaikki tämä näkyy lintujen kevätmuutossa. Vain Espanjassa ja Portugalissa on lämmintä.

Suomessa on ajankohtaan nähden tavallista kylmempää. Muutamat lintuharrastajat ovat jopa raportoineet, että nyt niin kylmä, että muuttolinnutkin kääntyvät takaisin etelään.

Rastaslinnut kääntyneet ehkä takaisin

– Kylmyys on tehokkaasti pysäyttänyt lintujen kevätmuuton. Takaisin kääntymistä on hankalaa todeta, koska monet lajit muuttavat yöllä. Takaisin voi olla kääntynyt muun muassa rastaslintuja, Birdlife Suomen suojelu- ja tutkimusjohtaja Teemu Lehtiniemi kertoo Ilta-Sanomille.

Tällaisia lintuja ovat hänen mukaansa esimerkiksi punakylkirastas ja laulurastas. Kylmyys ei sinällään ole saapuneille lajeille suuri ongelma, mutta maan peittyminen lumeen voi olla.

Muuton pysähtymiseen vaikuttaa hänen mukaansa se, ettei ravintoa ole saatavissa tarpeeksi.

Hyönteissyöjiä ei ole tullut juuri olleenkaan

– Ollaan vielä sellaisessa vaiheessa kevättä, ettei esimerkiksi hyönteissyöjiä ole vielä juurikaan tullut. Lähinnä vasta rautiaisia ja punarintoja. Myös monien vesilintujen, kuten puolisukeltajien muutto on nyt pysähtynyt. Tällaisia ovat sinisorsa, tavi ja haapana, Lehtiniemi kertoo.

– Hyönteisiä on vähän, kun on kylmää ja toisaalta puolisukeltajille tärkeät matalat vesialueet jäätyvät öisin, hän painottaa.

– Useimmat saapuneet lajit ovat niin karaistuneita, ettei pikkupakkanen niiden muuttoon vaikuta. Tällainen on esimerkiksi töyhtöhyyppä. Myös västäräkkejä on jo Suomessa, hän sanoo.